Аполон Майков
Блянове

Превод от руски: Надя Попова, —

chitanka.info

И нека да скове октомври с хлад домът ти,

дъжд силен да ръми; в здрачените стъкла

градушка да звъни и локвите да мъти,

и черните ели да свива буря зла;

и даже без тъга, без капка съпротива

навъсеният ден-болник да си отива,

на нощната мъгла и хлад предал света —

аз в есенния мрак не чувствам самота.

Седя в креслото свит, от спомени красиви

обгърнат и пред мен, под лунния светлик,

трепти вълшебен свят от сенки причудливи

и оживяват те; по-ясно с всеки миг

лицата разпознал, душите им съзирам

и в земната им плът повярвал, подозирам,

че котаракът чер, потънал в сън блажен,

уши наостря там, под старите икони,

потръпва изведнъж — и да не ги прогони —

зеници жълти впил, бди в мрака притаен…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.